## Odluka o sudjelovanju u fondovima za gospodarsku suradnju

### NN 40/2013 (5.4.2013.), Odluka o sudjelovanju u fondovima za gospodarsku suradnju

VLADA REPUBLIKE HRVATSKE

742

Na temelju članka 8. i članka 31. stavka 2. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 28. ožujka 2013. godine donijela

ODLUKU

O SUDJELOVANJU U FONDOVIMA ZA GOSPODARSKU SURADNJU

I.

U svrhu poticanja razvoja gospodarstva, očuvanja sadašnjih i stvaranja novih radnih mjesta, jačanja postojećih i pokretanja novih gospodarskih subjekata, putem vlasničkog restrukturiranja ulaganjem dodatnog kapitala, Vlada Republike Hrvatske u suradnji sa zainteresiranim privatnim ulagateljima sudjeluje u fondovima za gospodarsku suradnju (u daljnjem tekstu: Fond).

II.

Fondovi za gospodarsku suradnju, u smislu ove Odluke, su investicijski fondovi koji se osnivaju i posluju, u skladu sa Zakonom o investicijskim fondovima, kao otvoreni investicijski fondovi rizičnog kapitala s privatnom ponudom, te u skladu s uvjetima iz ove Odluke i Pravilnikom o sudjelovanju Vlade Republike Hrvatske u Fondovima za gospodarsku suradnju.

III.

Vlada Republike Hrvatske, putem kvalificiranog ulagatelja u Fondove, sudjeluje u veličini svakog Fonda, u iznosu kojim udjel Vlade Republike Hrvatske ne može biti niži od 25% plus jedan udjel, niti viši od 50% udjela, bez ograničenja na visinu ulaganja svih ostalih kvalificiranih ulagatelja.

Ministar nadležan za poduzetništvo može, sukladno Zakonu o investicijskim fondovima i propisanim aktima Fondova, ponuditi na prodaju udjele Vlade Republike Hrvatske kvalificiranim ulagateljima odabranim na temelju javnog poziva ne manje od uplaćene vrijednosti, a sukladno vrijednostima koje odgovaraju sudjelovanju Vlade Republike Hrvatske iz ove točke.

IV.

Ukupni iznos sredstava kojim će Republika Hrvatska sudjelovati u Fondovima, sukladno točki III. ove Odluke, iznosit će najviše do milijardu kuna.

V.

Jedno Društvo za upravljanje otvorenim investicijskim fondovima rizičnog kapitala s privatnom ponudom (u daljnjem tekstu: Društvo) može upravljati s više Fondova.

VI.

Sjednice Povjereničkog odbora Fonda saziva predsjednik Povjereničkog odbora Fonda ili drugi član Povjereničkog odbora po ovlaštenju predsjednika Povjereničkog odbora, a na prijedlog Društva kada je sukladno Prospektu i Statutu Društvo dužno zatražiti mišljenje Povjereničkog odbora, osim kada predsjednik Povjereničkog odbora iz bilo kojeg razloga u roku od 3 radna dana od dana prijedloga Društva za sazivanje sjednice ne sazove sjednicu, u kojem slučaju Društvo može sazvati sjednicu.

Sazivanje sjednice Povjereničkog odbora može predsjedniku Povjereničkog odbora, osim Društva za upravljanje, predložiti i Ulagatelj, ili skupina Ulagatelja, koji ima, odnosno koji zajedno imaju, najmanje 25% udjela u Fondu. Također, u slučaju da predsjednik Povjereničkog odbora bilo iz kojeg razloga u roku od 3 radna dana ne sazove sjednicu Povjereničkog odbora, tu sjednicu ima pravo sazvati Ulagatelj, ili skupina Ulagatelja, koji je predložio, odnosno koji su predložili, njeno sazivanje predsjedniku Povjereničkog odbora, a koji ima, odnosno koji zajedno imaju, najmanje 25% udjela u Fondu.

VII.

Ukoliko se iz nekog razloga otkaže ugovor o upravljanju Društvu sukladno odredbama Statuta Fonda, ministar nadležan za poduzetništvo ili predsjednik Povjereničkog odbora Fonda može objaviti javni poziv za odabir drugog Društva.

U slučaju otkaza upravljanja Fondom Društvu od strane Fonda, Ulagatelji će Odluku o odabiru novog Društva donijeti na sjednici Povjereničkog odbora većinom od najmanje 50% + 1 glas, pri čemu u slučaju da je Odluka o odabiru novog Društva donesena s većinom od:

a) najmanje 75% svih glasova tada se ta odluka smatra konačnom u smislu odabira novog Društva,

b) najmanje 50%+1 glas svih glasova, a manje od 75% svih glasova, tada će samo Privatni ulagatelji (dakle izuzevši glasove kvalificiranog ulagatelja koji ulaže u Fond u svoje ime i za račun Republike Hrvatske) u roku od 3 do 6 mjeseci od donošenja Odluke o odabiru novog Društva glasovati o povjerenju novo izabranom Društvu običnom većinom glasova Privatnih ulagatelja. U slučaju neizglasavanja povjerenja novom Društvu, predsjednik Povjereničkog odbora će sazvati sjednicu Povjereničkog odbora radi donošenja Odluke o otkazu Društvu i Odluke o odabiru novog (trećeg) Društva.

U slučaju objave javnog poziva, način, trajanje i ostale uvjete odabira novog Društva utvrdit će posebnom odlukom ministar nadležan za poduzetništvo ili predsjednik Povjereničkog odbora Fonda.

VIII.

Pripajati i spajati se mogu samo Fondovi za gospodarsku suradnju između sebe.

IX.

Ovlašćuje se ministar nadležan za poduzetništvo da kvalificiranom ulagatelju koji ulaže u svoje ime, a za račun Republike Hrvatske, izda nalog da na sjednicama Povjereničkih odbora svakog pojedinog Fonda predloži izmjene Statuta i Prospekta fonda i donošenje pojedinačnih odluka o ulaganju kojima se uređuje:

a) Visina i način obračuna godišnje naknade za upravljanje, na način da Društvo naplaćuje godišnju naknadu za upravljanje u prvoj godini postojanja Fonda u visini od 2% veličine Fonda, a u drugoj godini postojanja Fonda u visini od 1,375% veličine Fonda. U trećoj, četvrtoj i petoj godini poslovanja Fonda naplaćivat će se godišnja naknada za upravljanje u iznosu od 1,6% na ukupna, do tada investirana sredstva Fonda, obračun i plaćanje naknade izvršit će se polugodišnje (u iznosu od 0,8% na ukupna do tada investirana sredstva Fonda), te će se konačni obračun i plaćanje naknade izvršiti na kraju pojedine godine poslovanja, a od šeste godine poslovanja nadalje, godišnja naknada će iznositi 1,6% ukupne vrijednosti ulaganja Fonda,

b) Uplata u Fondove provodi se na način da Društvo poziva ulagatelje na uplatu udjela u Fond isključivo na temelju odobrenih ulaganja Fonda od strane Povjereničkog odbora te ostalih obveza i troškova rada Fonda,

c) Izvještavanje investitora kvartalno, polugodišnje, godišnje i po potrebi, o društvima u koja je izvršeno ulaganje,

d) Sadržaj Odluke o ulaganju, na način da se u Odlukama o ulaganju navede popis članova nadzornog odbora koje će Društvo imenovati u društva u koja se ulaže s priloženim životopisima, ako je u društvu u koje Fond ulaže predviđen nadzorni odbor i ako Fond ima pravo na člana nadzornog odbora,

e) Ulagatelji (Povjerenički odbor) mogu donijeti Odluku o likvidaciji Fonda većinom od najmanje 3/4 (75%) glasova.

Iznimno, Povjerenički odbor može donijeti Odluku o likvidaciji Fonda većinom od najmanje 50% + 1 glas svih glasova Ulagatelja u sljedećim slučajevima:

a) kada se većinom od najmanje 75% glasova Ulagatelji izjasne da više ne žele nastaviti ulagati u Fond; ili

b) kada Fondom ne upravlja Društvo dulje od 60 dana,

f) Otkaz upravljanja Fondom, u slučaju da Društvo u roku od jedne i pol godine od početka rada nije u redovnom postupku predalo zahtjev za ishodovanje pozitivnog mišljenja na konačnu odluku o ulaganju, a koja je i odobrena od strane Povjereničkog odbora, ministar nadležan za poduzetništvo će izdati nalog Kvalificiranom ulagatelju da na sjednici Povjereničkog odbora predloži otkazivanje upravljanja Društvu,

g) Otkaz upravljanja Fondom, na način da Fond može otkazati upravljanje Društvu i prije isteka trajanja Fonda i to Odlukom ulagatelja, većinom od 50% i jedan glas,

h) Upravljanje Fondom, na način da je Društvo dužno za svaku izmjenu Uprave Društva prethodno ishoditi suglasnost ulagatelja,

i) Naknada za upravljanje vezana za prinos Fonda iznosit će dio od ukupne dobiti Fonda ovisno o ostvarenom ukupnom prinosu Fonda, te će Društvo ostvariti pravo na isplatu naknade za upravljanje vezane za prinos Fonda tek nakon što je Ulagateljima isplaćen udjel uvećan za dobit Fonda u iznosu koji odgovara internoj stopi povrata na ukupno uložena sredstva u Fond i to u visini od 8% godišnje (prioritetni povrat),

j) Fond nema ograničenja godišnjeg ulaganja (20% po godini poslovanja Fonda), nego može ulagati do iskorištenja ukupno raspoloživih sredstava pojedinog Fonda, uz suglasnost svih Ulagatelja,

k) Najveći iznos pojedinačne maksimalne obveze ulaganja jednog Ulagatelja (izuzevši Republiku Hrvatsku) može iznositi 75% – 1 udjel veličine Fonda,

l) Društvo može zajedno s Fondom ulagati do najviše 1% vrijednosti pojedinog budućeg projekta, u kojem slučaju takva namjera mora biti sastavni dio Odluke o ulaganju,

m) U slučaju otkazivanja od strane Ulagatelja, Društvo isključivo ima pravo, osim naknade za upravljanje za obavljeni posao upravljanja Fondom, i na naknadu za upravljanje vezano za prinos na do tada realizirane projekte (koji nisu bili razlogom otkazivanja Društvu), sukladno odredbama Prospekta i Statuta Fonda koje reguliraju raspodjelu dobiti, a razmjerno visini investicije i vremenu kojim je Društvo upravljalo svakim pojedinim projektom. Odluku o projektima koji nisu bili razlogom otkazivanja Društvu te za koje će se isplatiti naknada za upravljanje vezano za prinos donijet će Povjerenički odbor u roku 30 dana od dana otkazivanja Društvu.

X.

Ovlašćuje se ministar nadležan za poduzetništvo da, u roku od 7 dana od dana stupanja na snagu ove Odluke, donese Pravilnik o sudjelovanju Vlade Republike Hrvatske u fondovima za gospodarsku suradnju sukladno odredbama ove Odluke.

XI.

Danom stupanja na snagu ove Odluke prestaje važiti Odluka o sudjelovanju u fondovima za gospodarsku suradnju (»Narodne novine«, br. 8/2010, 25/2012, 137/2012 i 16/2013).

XII.

Ova Odluka stupa na snagu osmoga dana od dana objave u »Narodnim novinama«.

Klasa: 022-03/13-04/107

Urbroj: 50301-05/20-13-2

Zagreb, 28. ožujka 2013.

Predsjednik

Zoran Milanović, v. r.

Odluka, NN 40/2013-742